LV Eiropas Savienības Oficiālais Vēstnesis C 255/5

Pieteikuma publikācija atbilstīgi 17. panta 6. punktam Eiropas Parlamenta un Padomes Regulā (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89

(2016/C 255/05)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (EK) Nr. 110/2008 (1) 17. panta 7. punktam.

KOPSAVILKUMS

TEQUILA

ES Nr.: PGI-MX-01851 – 3.1.2013.

1. Nosaukums

TEQUILA

2. Stipro alkoholisko dzērienu kategorija

“Citi stiprie alkoholiskie dzērieni” atbilstoši stipro alkoholisko dzērienu klasifikācijai Regulas (EK) Nr. 110/2008 II pielikumā.

3. Apraksts

Produkts ir alkoholiskais dzēriens, ko iegūst, destilējot misu, kura tiek gatavota no Agave tequilana F.A.C. Weber sugas zilās agaves varietātes augu saknes kaklu rozetēm pirms vai pēc to hidrolīzes vai termiskās apstrādes, un ko pakļauj spirta rūgšanai kultūrā audzēta vai dabīga rauga iedarbībā. Misa gatavošanas laikā var tikt bagātināta vai sajaukta ar citiem cukuriem proporcijā, kurā kopējais reducējošā cukura saturs, izteikts masas vienībās, ir zemāks par 49 %; tādējādi atkarībā no tā, vai misa ir vai nav bagātināta un sajaukta ar citiem cukuriem, iegūst divas tekilas kategorijas: 100 % agaves tekilu (cukuri pilnībā nāk no pamatizejvielas) un tekilu (papildināta ar citas izcelsmes cukuriem, kuru īpatsvars ir ierobežots līdz 49 %).

Katra no iepriekš minētajām kategorijām tiek iedalīta piecos veidos:

Tekila Blanco (baltā)– produkts, kurā pārtikas spirta daudzums vajadzības gadījumā jāregulē, atšķaidot ar ūdeni.

Tekila Joven vai Oro (jaunā vai zeltainā)– produkts, kurš var tikt saldināts. Tā pārtikas spirta daudzums vajadzības gadījumā jāregulē, atšķaidot ar ūdeni. Produkts, kas iegūts no Blanco tekilas maisījuma ar Reposados un/vai Añejos, un/vai Extra añejos tekilu, tiek uzskatīts par Joven vai Oro tekilu.

Tekila Reposado (nostādinātā)– produkts, kas var būt saldināts, pakļauts nogatavināšanas procesam, kura minimālais ilgums ir divi mēneši klinšu ozola vai akmeņozola mucās. Tā pārtikas spirta daudzums vajadzības gadījumā jāregulē, atšķaidot ar ūdeni.

Tekila Añejo (izturētā)– produkts, kas var būt saldināts, pakļauts nogatavināšanas procesam, kura minimālais ilgums ir viens gads klinšu ozola vai akmeņozola mucās ar maksimālo ietilpību 600 litri. Tā pārtikas spirta daudzums vajadzības gadījumā jāregulē, atšķaidot ar ūdeni. Produkts, kas iegūts no Añejo un Extra añejo tekilas maisījuma, tiek uzskatīts par Añejo tekilu.

Tekila Extra añejo (īpaši izturētā)– produkts, kas var būt saldināts, pakļauts nogatavināšanas procesam, kura minimālais ilgums ir trīs gadi klinšu ozola vai akmeņozola mucās ar maksimālo ietilpību 600 litri. Tā pārtikas spirta daudzums vajadzības gadījumā jāregulē, atšķaidot ar ūdeni.

4. Organoleptiskās īpašības

Izskats : viegli, vidēji vai izteikti blīvs atkarībā no tā, cik ilgi produkts nekustīgi atradies glāzē, ar “asarām” vai “kājiņām”.

Krāsa : Tequila Blanco ir kristāliska, caurspīdīga ar sudrabotām nokrāsām, savukārt citi tekilas tipi, kas var būt saldināti un kas ir izturēti tiešā saskarē ar klinšu ozola vai akmeņozola mucām, var iegūt toni diapazonā no salmu dzeltena līdz tumšam salmu dzeltenam ar nokrāsām no zeltītas līdz sarkanīgai vai okera nokrāsu.

Smarža :

— Tekila Blanco : skābenas, vieglas augļu vai ziedu notis.

— Tekila Joven : koksnes smarža.

— Tekila Reposado : garšvielu aromāti; saldena vaniļas un sviesta nots.

— Tekilas Añejo un Extra añejo : ziedu un augļu aromāts.

Garša :

— Tekila Blanco : karsētas agaves un izteiktas garšaugu notis.

— Tekila Joven : garšaugu notis, karsētas un svaigas agaves notis (var nojaust koksnei raksturīgu piegaršu).

— Tekila Reposado : maiga, saldena un augļu garša; ar vieglu rūgtuma piegaršu un vāji līdz mēreni izteiktu alkohola iezīmi.

— Tekila Añejo un Extra añejo : žāvētu augļu, garšvielu, vaniļas, sīvuma, koksnes, karameļu un dūmu notis.

5. Fizikālās un ķīmiskās īpašības

Alkohola saturs 20 °C temperatūrā (tilp. %): no 35 līdz 55.

Sausais ekstrakts (g/l): no 0 līdz 0,30Blanco veidam, no 0 līdz 5 Joven un Oro, Reposado, Añejo un Extra añejo veidam.

Augstākie spirti (spirti, kuru molekulsvars ir lielāks nekā etilspirtam vai sīveļļai) (piemēram, amilspirts) (mg/100 ml bezūdens alkohola): no 20 līdz 500.

Furfurols (mg/100 ml bezūdens alkohola): no 0 līdz 4.

Metanols (2) (mg/100 ml bezūdens alkohola): no 30 līdz 300.

Aldehīdi (piemēram, acetaldehīds) (mg/100 ml bezūdens alkohola): no 0 līdz 40.

Esteri (piemēram, etilacetāts) (vērtības izteiktas mg/100 ml bezūdens alkohola):

— no 2 līdz 200 Blanco un Joven vai Oro veidam,

— no 2 līdz 250 Reposado, Añejo un Extra añejo veidam.

6. Ģeogrāfiskais apgabals

Pamatizejvielai, kas paredzēta Tequila ieguvei, jānāk no ģeogrāfiskā apgabala, kur ražo ar šo aizsargāto cilmes vietas nosaukumu apzīmēto produktu, un tekila arī jāražo šajā apgabalā; šis apgabals ietver 181 Meksikas municipalitāti: visas Halisko štata municipalitātes (it īpaši Tekilas municipalitāti, kas devusi savu vārdu ģeogrāfiskās izcelsmes norādei), astoņas municipalitātes Najaritas štatā (Ahuacatlán, Amatlán de Cañas, Ixtlán del Río, Jala, Xalisco, San Pedro de Lagunillas, Santa María del Oro un Tepic), septiņas municipalitātes Gvanahvato štatā (Abasolo, Ciudad Manuel Doblado, Cuerámaro, Huanimaro, Pénjamo, Purísima del Rincón un Romita), 11 municipalitātes Tamaulipasas štatā (Aldama, Altamira, Antiguo Morelos, Gómez Farías, González, Llera, Mante, Nuevo Morelos, Ocampo, Tula un Xicoténcatl) un 30 municipalitātes Mičoakanas štatā (Briseñas de Matamoros, Chavinda, Chilchota, Churintzio, Cotija, Ecuandureo, Jacona, Jiquilpan, Marcos Castellanos, Maravatío, Nuevo Parangaricutiro, Numarán, Pajacuarán, Peribán, La Piedad, Los Reyes, Regules, Sahuayo, Tancítaro, Tangamandapio, Tangancícuaro, Tanhuato, Tingüindin, Tocumbo, Venustiano Carranza, Villamar, Vista hermosa, Yurécuaro, Zamora un Zináparo).

7. Ražošanas metode

Agaves audzēšana un novākšana (“jima”): Agave tequilana Weber sugas zilās agaves varietātes auga saknes atvasēm jāatrodas aptuveni 50 cm augstumā. Auga dzīves cikls ilgst aptuveni 10 gadus. Novākšana būtībā ir lapu nogriešana pie auga pamatnes, atstājot agaves sakņu kakla rozeti jeb sirdi.

Agaves cepšana un sasmalcināšana: karsēšanai izmanto augstspiediena ūdens tvaiku vai nu ķieģeļu krāsnīs, vai autoklāvos. Pēc tam karsēto agavi pārvieto uz dzirnavām, kur tā tiek sagriezta sīkos gabaliņos, lai tiktu sasmalcināta.

Medus un izspaidu atlikumu ekstrahēšana: izspaidas tiek apslacītas ar ūdeni zem spiediena un pēc tam nožāvētas. Pēc tam tiek atdalīts medus, lai var turpināt rūpniecisko pārstrādi.

Sagatavošana: tās ietvaros tiek sajaukts agaves medus (minimālais īpatsvars 51 %) ar šķīdumu, kas sastāv no cita medus (maksimālais īpatsvars 49 %); šis maisījums turpmāk tiek fermentēts.

Fermentācija: medus tiek ieliets lielos toveros. Tam pievieno ūdeni, raugu (kultūrā audzētu vai dabīgu) un barības vielas spirta rūgšanai.

Destilācija: fermenti tiek atdalīti, vai nu karsējot, vai ar spiedienu, lai iegūtu produktus ar alkohola stiprumu (tekilu) un brāgu, kas pēc tam tiek karsēti augstās temperatūrās. Nepieciešamas divas destilācijas, pirmo dēvē par “atdalīšanu” (destrozamiento) un otro par “attīrīšanu”.

Nogatavināšana: tekila jāiztur tiešā saskarē ar klinšu ozola vai akmeņozola mucām vismaz divus mēnešus, lai iegūtu Reposado veidu, vienu gadu, lai iegūtu Añejo veidu, un trīs gadus, lai iegūtu Extra añejo veidu.

Pildīšana pudelēs: tikai produktu, kas atbilst kategorijai “100 % agaves tekila”, jāpilda pudelēs ražotnē, ko vada pats apstiprinātais ražotājs, un tai obligāti jāatrodas ģeogrāfiskajā apgabalā. Tā kā kategorijas “100 % agaves tekila” misa nav bagātināta ar citiem cukuriem kā vien tiem, kas iegūti no Agave tequilana Weber agaves, iegūtajā produktā ir vislielākais organoleptiskais komplekss, ko varētu apdraudēt transportēšana ārpus apgabala, neiepildot pudelēs. Pildīšana pudelēs ražošanas apgabalā, ko veic apstiprināti ražotāji, garantē specifiskā aromāta un garšas saglabāšanu. Prasība pildīšanu pudelēs obligāti veikt ražošanas apgabalā jau senāk bija noteikta “100 % agaves tekilai” (labu laiku pirms cilmes nosaukuma atzīšanas) ar mērķi saglabāt tās kvalitāti un attiecīgi arī reputāciju. Visas pārbaudes darbības aizsargātajā apgabalā attiecībā uz kategoriju “100 % agaves tekila” Tekilas pārraudzības iestāde veic ražotnē.

8. Saikne ar ģeogrāfisko apgabalu

Ģeogrāfiskajā ziņā termins Tequila atbilst Tekilas municipalitātei, kas atrodas Halisko štatā.

Tekila tiek iegūta no Agave tequilana Weber sugas zilās agaves varietātes auga, kas ir endēmisks Tekilas vulkāna reģiona augs.

Senākās atsauces uz Agave tequilana Weber sugas zilās agaves varietātes augu un tā izmantošanu datētas ar laiku pirms spāņu laikmeta. Dažādos kodeksos (Nuttal un Tonaltlanahuatl) ir norādes par to, ka mexicas (proti, tie, kas pārtiek no mezcali, godinot savu pirmatnējo dievu Mexitli, kas nozīmē “agaves naba”) iemācījušies savākt mezcales (metl) sirdis jeb ananasus, lai tos karsētu zemē izgrebtās krāsnīs un tādējādi iegūtu mezcali.

Zināms, ka vārds tequila nāk no nahuatlu terminiem tequi un tlan, kuru etimoloģiskā nozīme ir “vieta, kur griež” vai “vieta, kur godina”.

Ar ģeogrāfisko norādi aizsargātajā Tequila apgabalā ir mērens līdz pussauss klimats ar temperatūru, kas svārstās no 15 līdz 29,9 °C, kas ir ideāli apstākļi agaves Agave tequilana Weber audzēšanai. Agaves audzēšanai nepieciešama vieta 1 600–2 000 metru augstumā virs jūras līmeņa, lai garantētu optimālus temperatūras apstākļus, ar vidējo nokrišņu daudzumu 1 073–1 440 mm gadā. Kontrolēti apstākļi atklāj, ka Agave tequilana Weber augam ir ierobežota izturība pret zemām temperatūrām.

Tekilas izcelsme ir vairāk nekā četrus gadsimtus sena, kuru laikā no paaudzes paaudzē nodotas ar šo produktu saistītās ierašas un paradumi, līdz tas kļuvis par dzīvesveidu to reģionu iedzīvotājiem, kuros produkts tiek izstrādāts, jeb vairāk nekā 50 000 meksikāņu ģimenēm. Izstrādāšanas procesā izmanto tradicionālās metodes, piemēram, saistībā ar agaves audzēšanu un novākšanu (lapu nogriešanu pie auga pamatnes), karsēšanu un agaves “ananasa” (sakņu kakla rozetes) sasmalcināšanu, medu un izspaidu ekstrahēšanu, sagatavošanu, fermentāciju, destilāciju un nogatavināšanu.

Tekila ir raksturīgākais un zināmākais Meksikas dzēriens, tā ir valsts identitātes zīme pasaulē, kas atspoguļo tradīcijas, kvalitāti un izcilību. Saistībā ar tekilas audzēšanu attīstīta virkne kvalitatīvu pakalpojumu un produktu; tie padara reģionu par vietu, kurā vēsture saplūdusi ar tradīcijām, un cita starpā tie ir saistīti ar Tekilas vulkānu, agaves ainavām un senajām Tekilas rūpnieciskajām ražotnēm (ko UNESCO 2006. gadā atzinusi par cilvēces kultūras mantojumu).

9. Valsts tiesību aktos paredzētie noteikumi

— Secretaría de Patrimonio y Fomento Industrial (Mantojuma un rūpnieciskās attīstības ministrijas) vispārējs paziņojums par cilmes vietas nosaukuma Tequila aizsargāšanu 1974. gada 9. decembrī publicēts Meksikas Federācijas Vēstnesī.

— Oficiālais standarts NOM-006-SCFI-2012, alkoholiskie dzērieni – Tekila – Specifikācijas.

Iepriekš minētais oficiālais standarts paredz specifikācijas attiecībā uz tirdzniecības un sanitāro informāciju, kas obligāti jāatspoguļo uz visām etiķetēm, kuras paredzētas Tequila. Tirdzniecības informācija nevar ietvert tekstu, attēlu vai citu norādi, kas maldina vai var maldināt patērētāju ar savu neprecizitāti, piemēram, “100 % dabīgs”, “100 % Meksikas”, “100 % dabīgs produkts”, “100 % reposado” vai citas analogas norādes, ņemot vērā, ka šīs norādes var tikt sajauktas ar kategoriju “100 % agave” vai nostādīt attiecīgos ražotājus negodīgi labvēlīgākā situācijā attiecībā pret tiem, kas tādas neizmanto.

Attiecībā uz Tequila, kas paredzēta eksportam, standarts NOM-006-SCFI-2012 nosaka, ka uz galvenās redzamās virsmas jāatrodas vismaz šādai informācijai: vārdam Tequila, kategorijai un veidam; garšas niansēm, pievienotajiem aromātiem vai krāsām, ja tādi ir, reģistrētajai preču zīmei vai jebkurai citai atšķirības zīmei, kas atbilst konvencijai par līdzatbildību, kura reģistrēta IMPI (Instituto Mexicano de la Propriedad Industrial (Meksikas Industriālā īpašuma institūts)). Uzraksti Hecho en México (“Ražots Meksikā”), Producto de México (“Meksikas produkts”), Elaborado en México (“Pagatavots Meksikā”) vai līdzīgi, oficiālais fabrikas marķējums un apstiprinātā ražotāja reģistrācijas numurs, kā arī partijas numurs jānorāda jebkurā vietā uz etiķetes vai iepakojuma.

Informācija par tekilas veidu, garšu, pievienotajiem aromātiem vai krāsām, ja tādi ir, uzraksti Hecho en México (“Ražots Meksikā”), Producto de México (“Meksikas produkts”), Elaborado en México (“Pagatavots Meksikā”) vai līdzīgi var būt tulkoti citā valodā. Jebkura cita brīdinoša vai eksporta valsts likumdošanā noteikta informācija var tikt norādīta attiecīgajā valodā.

Attiecībā uz Tequila veidiem klasifikācija spāņu valodā var tikt aizstāta vai nu ar tulkojumu attiecīgajā valodā atbilstoši valsts vai tirdzniecības vietas likumdošanai, vai ar šādām norādēm: Silver, aizstājot Blanco vai Plata, Gold, aizstājot Joven vai Oro, Aged, aizstājot Reposado, Extra aged, aizstājot Añejo, un Ultra aged, aizstājot Extra añejo.

Attiecībā uz Tequila Extra añejo nogatavināšanas laiks nav jānorāda uz etiķetes.

10. Iesniedzējs: Consejo Regulador Del Tequila, A.C., adrese: Avenida Patria no 723, Col. Jardines de Guadalupe, de Zapopán, Jalisco, Meksikā.

11. Pārraudzības iestāde: Consejo Regulador Del Tequila, A.C. (Tekilas pārraudzības iestāde) ir kompetentā iestāde, kas atbildīga par tekilas pārbaudi, pārraudzību, kā arī par sertifikāciju, kam atbilstošas pilnvaras piešķīrusi Meksikas akreditācijas iestāde atbilstoši standartam ISO/IEC 065 un ko apstiprinājusi Dirección General de Normas de la Secretaría de Economía (Ekonomikas ministrijas standartu ģenerāldirekcija). Sertifikācijas struktūrvienība ir pilnīgi autonoma un neatkarīga savos tehniskajos lēmumos attiecībā uz sertifikāciju.

(1) OV L 39, 13.2.2008., 16. lpp.

(2) Minimālā vērtība var tikt pazemināta, ja tekilas ražotājs pierāda Tekilas regulēšanas padomei (kompetentā pārraudzības iestāde atbilstoši kopsavilkuma 11. punkta noteikumiem), ka ir iespējams samazināt metanola daudzumu ar konkrētu procedūru.